钦定古今图书集成/历象汇编/岁功典/第037卷 > 《广西志书》 > 上巳浮江宴序 前人
## 钦定古今图书集成/历象汇编/岁功典/第037卷 > 《广西志书》 > 上巳浮江宴序 前人

吾之生也有极，时之过也多绪。若夫遭主后之圣明，
属天地之贞观，得畎亩之相保，以农桑为业，而托形
宇宙者，幸矣。况乃偃泊山水，遨游风月，樽酒于其外，
文墨于其间，则造化之于我得矣，太平之纵我多矣，
无〈疑〉以上巳芳节，云开胜地，大江浩旷，群山纷纠。出
重城而振策，下长浦而方舟，林壑清其顾盼，风云荡
其怀抱。于时序躔青律，运启朱明，轻荑秀而郊戍青，
落花尽而亭皋晚。丹莺紫蝶，候芳晷而腾姿；早燕归
鸿，俟迅风而弄影。岩暄蕙密，野淑兰滋，弱荷抽紫，疏
萍泛绿。于是依松艇于石嶴，停桂楫于璇潭。指林崖
而长怀，出河洲而极睇。妍妆袨服，香惊北渚之风；翠
幕元帷，彩缀南津之雾。若乃寻曲渚，历回溪，榜讴齐
引，渔歌互起。飞沙溅石，湍流百势；翠崄丹崖，冈峦万
色。亦有银钩犯浪，挂赪翼于文竿琼辖。〈疑〉乘波，耀锦
鳞于画网。锺期在听，元云《白雪》之琴；阮籍同归，紫桂
《苍梧》之酹。既而游盘兴远，景促时淹，野日照晴，山烟
送晚。方披襟朗咏，饯斜光于碧岫之前；散发高吟，对
明月于青溪之下。客怀既畅，游思遄征，视泉石而如
归，伫云霞而有自。昔周川故事，初传曲路之悲；江甸
名流，始命山阴之笔。盍遵清辙，共抒幽襟，俾《后之视
今，亦犹今之视昔》。一言均赋，六韵齐疏，谁知后来者
难，辄以先成为次。